
    ŽELIM SUNCE!

  
    KOPNO

     

    Prašina i vrućina,

    groznica jutarnjeg

mamurluka,

    čarobiranje valnih

    mjehurića.

    Natopljena sol

    gledam pučinu gol. Pijesak; Kamenje…

  
    KAD PADNE MRAK

     

    Zujanje karipsko,

buči more,

zvuči kao tiha vila,

uz stijenu

uz mokru pjenu

pršti bujno taj val

uz galeblji skandal

okokoraljnog leta.

  
    BRODSKO UŽE

     

    Kolotečina spušta se

neprestano, lava

bola i težine

tiho šapuće

uspavanku molu.

  
    ZLATNA PLIJESAN

     

    Koralji na pučini,

smjelo se skriva

rak samac

u blizini proviruje pramac,

skuplja algine sluzi

u tuzi

praznog broda

bez ikakva sroda

na sjeni umirenog

prodornog oceana.

  
    POSLIJE

     

    Kapa noć polagano,

ptice se sjaćuju

u svoje brloge,

trava mirno pleše

lahorov ples, a

ja i dalje sjedim

presavinutog

trbuha i mislim

na staru ružičastu

svjetiljku koja

tusto i pusto

podsjeća na te

voćne ljetne dane.

  
    SPARINA

     

    Baci me u more,

plutat ću sa

smiješkom, gledati

zadnji zalazak sunca,

ohladit se u

vrućini tropskih

dana, zvati

upomoć na pučini,

glas promukao u

slanoći postat će tih,

bespomoćno utopit ću se…

Svirat će mi moja zadnja lira.

  
    OVO MORA

     

    Nisam znao

Nisam gledao

sipalo je po

    kamenu

    kamen se rastapao

u silini

    oluje

    u silini

    jutarnje

    oluje, preplavljena

nemira,

ništa nisam znao,

onog trenutka kad

sam mokar sjeo na osamljenu klupicu, onu staru drvenu.

  
    PLES KIŠE U PODNE

     

    Lišće je zazivalo

posljednju kišu.

Zazivalo ju je

list po list; kap

po kap; a ja

nisam bio tamo.

Jednostavno, ne

volim kišu.

  
    JUTARNJI PIKADO

  
    BOJIM SE DA KIŠI

     

    Drugi dan u tjednu,

ne shvaćam zašto danas kiši

zašto su zvukovi sve tiši

zašto mrzim ulicu bijednu.

    Držim olovku u ruci,

staru tatinu HB

riječi me vabe

da pišem o morskoj luci.

    Sklanjam se od kiše,

pišem sve debljim slovima

čujem kapi po krovovima

bojim se, pišem sve tiše.

  
    GUNJEVA ŽALBA

     

    Gunj mekan, lagan

u podrumu čeka zimu,

zaboravljen i smožden,

spava ljetni san

potpuno je sam.

    Prezire sve oko sebe,

ogorčen i nemoćan

moli se za još jednu

oštru hladnu zimu.

    Svišče, ugledaj svoju sjenu!

  
    OJ, MONOTONI STIŠE!

     

    Sigurno mi se piše,

čudna sila se njiše,

plutam u proljetne kiše,

sve preostalo se briše,

na nebu krasna srasla slika se riše

bijele duge pune tuge nema više,

krupan kap kiše kožu mi siše,

golemi koraci čuju se sve tiše,

stojim i ne radim ništa više

mislim, valjda dosta šetnje biše

sigurno mi se piše…

  
    MALO SAM UMORAN

     

    Malo sam umoran,

od svih tih snova

kišem, lutam nemogućim svjetovima

mislim da sam netko,

sumnjam.

  
    LJUBAV

     

    Da mene pitate

ja vam ne bih odgovorio

jer mrzim glasine.

  
    SUSJEDOVA MAČKA

     

    Potrošeno,

prede u svojem kutu,

s nepravilnim razmacima vrzma se u snu,

klupko plavih vlakana omotano u njezine šape

hladi se u njezinoj spavaćoj sobi,

hladi se jesenas, bez nas,

bez gladi, u nadi za toplim ljetnim susretom.

Leži u klupku,

bez gladi, u nadi za toplim ljetnim susretom.

  
    ZABORAVLJAM NA POSLJEDNJE MISLI

     

    Držim se za granu,

ne gledam dolje,

ne mislim na bolje,

zaboravljam na posljednje misli,

ispijam svaku svoju riječ,

u utrobi sjećam se njezinih

dana,

uz prozor gledam kako cvjeta mi kana,

zaboravljam na posljednje misli,

svaki put ispijam je s više šećera,

ublažavam gorku riječ,

ispijenu na način kao nekad prije,

i dok stojim u sjeni

zaboravljam na posljednje misli.

  
    SAMO RECI DA IMAŠ I OZDRAVIT ĆE DUŠA MOJA

     

    Valium htio bih

da obnovim svoj stih

malo tvrdog hašiša

da se ne bojim šišmiša,

neke puknute vesele droge

da me uopće ne bole noge,

malo svete nebeske trave

nek’ nestane sve te strave,

svašta volio bih

za jedan dobar tristih.

  
    IGRA SREĆE

     

    Kad provodim savršen dan,

nije kao prošli put kad sam bio tamo.

Drago mi je, što vedro nebo otima oblake,

hej, rekao sam,

nije me slušalo,

gonilo je kumuluse s onim poznatim ushićenim pokretom,

sviralo je pjesmu nemirnu,

osjećao sam njene kapi na prstima,

disale su onim poznatim ushićenim pokretom.

  
    NIKAD TI NIJE DOBRO!?

     

    Ne želim mislit’ na one trenutke,

na sjetna stara vremena,

koja će mi biti sretna,

pišem sad kao mlad,

da riješim se nostalgične patetike

da vijorim uz zvukove estetike

nek’ zna onaj stari ja da

nije sve bajno i sunce sjajno,

stari ja, umiri se nije tebi loše

samo si star, i ništa više,

legni i umri bez puno tuge,

znaš da nikad nisi imao sluge,

nemoj svršavat’ život u jadu

samo baci se u kadu

i znaj da je i nama

padalo puno kiše.

  
    JA NE ŽELIM IĆI TAMO

  
    REKAO MI JE MUDRI STARAC?

     

    Ma da, lako je to,

samo zamisli i sve je

moguće, nebo ti je granica

to što imaš sad

samo je početna stanica,

da, da, ja ne sanjam

ja znam da je tako

i to tako malo svako

bezopasno superjako

baš nikad, nikad naopako

baš uvijek, uvijek prelako

da, da i jučer je bilo tako.

  
    MAGLA

     

    Trag u vonju

Prati me danas

Nastavi dalje;

Nastavi!

Neka zvuk plovi

Hajde, čovječe

Puši, puši u

Tu lulu

    sve do zadnjeg daha.

    Puši susjedu u

Lice…

    puši…

  
    MI MOŽEMO REZATI ZRAK

     

    Zujimm,

slano u ustima,

što je dalje,

zum, zum,

jak tresak,

što je dalje,

ne, nije tresak,

nema dalje,

slano u ustima,

nema dalje,

svraka na glavi

brani te,

zumbuli trgaju se,

ti si ukipljen,

što je dalje?

Nema dalje,

nema dalje nema dalje nema dalje

  
    SAMICA

     

    On. Leži u rupi

cijeli jedan eon,

bespomoćno

vonja miris

slobode. Sjećam

se da je još kao

mali dječak

izgubio osjet

mirisa.

  
    ČITAJUĆI

     

    Madež na lijevoj ruci

    tvrdoglavo gleda me,

    dok razmeću se

    moji dijelovi

    prkosno na potrošenim

rukama, on i dalje

    crn…

    jako crn.

  
    BIJESNA ZVEČAVA

     

    Struktura u prolazu,

niska noć kaza

svoje i ništa nije

ni moje ni tvoje;

ono je samo

olujne boje.

  
    VIOLINA

     

    Začarana i odurna,

prašnjava i sablasna

tvorevina, hvaljena

presveta mašinerija,

mala čovječja vragolarija,

umijeće čovječuljka,

malog radišnog čovječuljka.

    Radi i ipak izradi

mala noćna zujala.

Oh, kako volim ta zujala.

    Točno u 13:55

ujutro.

  
    NEUHVATLJIVI

     

    Mala stvarčice,

sakrij se od mene

opasan sam stvor

bježi dok stigneš,

nemoj se osvrtati,

ja mogao bih biti

za tvojim petama,

nemoj da bude vruće,

nemoj da ipak moram

uloviti te, ne igraj se,

igru nikad shvatio nisam,

znam, ulovit ću te

ti moraš stati,

jednom ćeš stati,

sigurno ćeš stati…

Ja sam iza tebe

i opasan sam stvor.

  
    RIMBAUD

     

    Produženo iskustvo,

i dalje sam tup,

dao sve od sebe,

rođen izvan

vremena skromno

pratim prošlost,

bacam je k

nekim lajavcima,

idem dalje.

Nikad ne plačem.

Ma zašto bih?

  
    REPETITIO EST MATER STUDIORUM

     

    Pitam se i rado

skitam, nikad

nije važno zašto,

to slovo vara

nikad ne znaš

kako, ne možeš

to reći,

bespomoćan si,

mašeš na

suncu, želiš

sunce, želiš

sunce, vapiš!

Želim sunce,

sunce želim.

Nadam se.

  
    UPUTA ZA DUGOVJEČNOST

     

    Stani svaki put na pravu crtu,

nikad ne hodaj po rubniku,

drži se sredine

i nemoj se približavat’ rubu

u sredini je veselo

i ima nas više.

Puno više.

  
    ZAZVIŽDAO SAM HIMNU I UKRCAO SE

U AUTO ISTROŠENIH GUMA

  
    LUCIFER I PRIJATELJI

(uputa za dugovječnost II.)

     

    Pauza, kratka,

slatka,

O moja draga hrvatska…

……………………..

………………

……………………..

Pauza u meni,

pauza iza vas,

trenutak kod nas,

moment samo vaš

stanka za sve…

čak, da čak

i za tebe Oče naš

koji nisi na nebesima

i piješ samo dobro vino

  
    OKOVANA TUGA

     

    Evo opet mene i mojih zujavica

baš sam sretan kad drhti mi žila

kucavica,

nema više sunca,

nema više mora,

nema više kocke ni karte, ni putokaza

ni Turčina ni smjerokaza

samo cijuk i zvuk sova u romantičnoj noći

svevremenske hrvatske sloge

naše djevičanske horor droge

nema više bubrega u loju

nema više jauka u boju

sada smo muhe u gnoju

i topimo se u vlastitom znoju

…

i kruh svoj jedemo.

  
    ZA USTANAK ČASNI!

     

    Zijev podnevni,

umor prije tog,

na brdu u crni rog

puše barba drevni.

    Zove momke hrabre

za uzavreo rov gnjevan

neka mač bude opjevan

plećima od čvrste sadre.

    Slava, ponos i dika

u čast kralja žustrog

sudbine nam kletog,

ranjenih junaka slika.

  
    VOJNIČKI RAT

     

    Ma sjajno ste mi vi jurišnici,

bojovnici trećeg reda,

zakopajte se ispod predsjedničkih greda,

tamo vam je mjesto,

kužiš, stari moj,

taj rat nije tvoj,

ti nisi Majdak

običan si i ko svak

jedan običan svjetski seljak

zakopaj se tamo ispod predsjedničkih greda

da imaš veliku čast

da cara i tebe crvi jedu u slast,

zakopaj se tamo,

neka bude duboko

da predsjedniku ne upadaš u oko.

  
    DIKTATOR

     

    Dirigente, maši palicom

budi mi vodilja,

muza i dojilja

maši pomahnitalo

tresi se tresi,

kesi se kesi

pokupi pljesak

pogladi brk

ne budi mrk

maši palicom,

nemoj stat’

i nemoj…

ružan si…

al’ pravi si hodža

rođeni vođa.

  
    TAJANSTVENI TRODNEVNI TAJAC

     

    Zapovjeđeno je dekretom,

šutnja je nužno zlato,

u sobama više ne škripe vrata,

tajanstveni je tajac,

na svjetiljku obješen pajac

žrtva deklaracije, dekretom

lišen je svojih ludorija,

svojih kaznenih bučnih smijanja

svojeg glasnog hihotanja,

tajanstveni je tajac…

nema kuckanja, nema pjevanja,

nema žubora,

nema jauka jer

     

     

    P. S. Po nalogu dekretodavca ostatak poruke uništen je za dobrobit protupajačke revolucije

  
    GLAMUR U BLATU

     

    Noćne fantazije

te aristokracije

u svojem zapakiranom modelu

prodaju program kradokracije.

Misle

sve će riješit’ kmetska sloga.

    Čovječnost nečuvena nečovječna,

jedna jedina,

gdje je obzor dragog vrhnja,

timin, kinin i morfij

naši domovi postaše.

    Bijela zastava mokra.

  
    SVEČANI SAJAM

     

    Kotlovina malih okruglica

na

siromašdanskom stolu

te

kasne godine kolko i neke

i

tako svako malo teško lako, opako.

  
    STRIJELAC

     

    Izgubio nadu u pikadu,

dosta mi je

i vječna gluma zbog svetih suma.

Ja sam

gledatelj

davitelj

sarkastični

gnjavitelj.

  
    POVIJEST USPONA I PADOVA

     

    Dolazim u oporavak,

nema kontrole,

ja samo stojim iza

igraće konzole

uzvikujem parole

svi dole, dole

gore sve je gore

gore radi se do zore

a dole, dole

svi te vole,

noge nikad ne bole

i znaš da je tebi bolje

jer gore je gore.

  
    RECIKLIRAJ, RECIKLIRAJ, TO TI IDE DOBRO

     

    Svakojako pa opet nikako,

gle, tamo negdje poetska sloboda

dubok gaz, on stoji, voda, voda

gleda u lađu, zašto, zašto

moči tabane u plićaku,

misli na pjesničku slobodu

koju su imali na parobrodu,

mi imamo sve, baš sve,

oni su imali poetsku slobodu,

radili su sve u hodu,

a sad je sve u modu,

dekodiraj, dekodiraj,

baci da Vincija u vodu

on ne prati modu.

  
    PROJEKT LIRSKE PJESME

(oda kapitalističkom neo-humanizmu)

    
       
    

    
      oglas plaćen u odjelu za ljudska prava
    

     

    Ujutro uvod,

prijepodne u zavod,

na ručak pa po državni poticaj,

piši, piši, plaća već ti miriši,

radi, brčkaj, budi umjetnik,

imaj sinopsis

razradi pjesmu,

predaj plan rada,

nek’ bude iz duše

l’ art pour l’ art,

pomogni, o sveti Lar!

Molim te, ti imaš moći,

trebam recenziju,

za tu opasnu pretenziju.

Stvaraj, stvaraj

budi Leconte de Lisle

pravi literarofil

ne misli na projekt

pokaži da si književni ekspert,

Theophilé Gautier u duši,

da projekt tebe guši,

odustani, brate, odustani,

ostavi to arhitektima,

i vrati se umjetničkim prefektima,

projiciraj se na cestu

uz poznatu Chateaubriandovu gestu,

leži na cesti, piši kad ti se prohtije,

žicaj za kunu, krunu, jen ili runu,

na cesti, na cesti, na cesti,

ni Kerouac nije imao za jesti.

